地名: 高靈 (慶尚道, 縣（監）)
年: 1468.0

○召高靈君
              申叔舟等, 入內議獄事, 又召德寧, 更問金石乙山憑勢肆暴, 敺殺其夫事。 德寧進曰: "妾欲盡言洪政丞不法事, 皆所不當言, 然殺妾夫, 非一朝一夕之故。 去年秋, 允成初爲政丞, 縣人皆以爲一鄕希有之事, 贈官奴婢二口。 時妾夫爲留鄕所掌務, 允成以不贈壯實奴婢, 杖妾夫幾至死。 又去年, 允成丁父憂來鄕, 請軍人二百餘名, 伐妾家後山松木殆盡, 不數日, 又遣人妾家園內之木, 白而識之, 將欲盡伐。 時, 允成妾福只, 在允成廬次, 妾心以爲請於福只, 善辭允成, 則園內之木可全, 卽具酒饌, 往饋而請之。 福只應諾, 心自喜幸, 未幾遣軍人百餘名, 斫盡園中雜木。 妾夫弊廬數十年生長之木, 一朝爲權勢所奪, 窮荒遠地, 無所控告, 又亡丁匿卒, 皆在其家, 鴻山一縣, 太半附之, 其不附者, 特窮民而已。" 上問崔倫曰: "汝以官奴婢, 與人何也?" 倫對曰: "此鄕風也, 故臣不得已從之。" 上曰: "亡丁匿卒謂何?" 倫歷數之, 命書之。 初, 金之慶爲忠淸道觀察使, 允成往餞, 之慶適先考忌日, 且疾不得見, 允成銜之而還。 其夕, 河東君
              鄭麟趾、蓬原君
              鄭昌孫, 又往欲餞, 皆以疾不見。 至是, 德寧言于上曰: "觀察使耿介如此, 而但以尹同叱三等, 爲非故殺人而放之, 此其所失也。" 上謂之慶曰: "允成大臣也, 而汝不見何也?" 之慶對曰: "臣方病風, 以大臣故, 冒忍而起, 病或加發, 則恐終負殿下委任之意, 故臣不出見。" 上不復問。 又命拿致允成婢夫白奇、小南等于內庭, 拷訊(証)
                〔誣〕
              告尹耆等謀害大臣事, 卽放遣耆等。

○乙丑/高靈君
              申叔舟、綾城君
              具致寬、寧城君
              崔恒、仁山君
              洪允成、禮曹判書任元濬、戶曹判書盧思愼等來謝恩, 召入設酌。 又入慶尙道觀察使金謙光、忠淸道觀察使安哲孫饋酒, 謂曰: "汝等委任一方, 各謹乃事。 諺曰: ‘好事不如無。’ 卿等須勿令煩擾生事。 且美法如良藥, 察其病源以治之, 則病可愈矣。 藥雖美, 而過於用, 則疾反作矣。 卿等以美法治事, 勿煩民生事。" 又召鴻山戶長李孝生問曰: "誣告首謀者誰也?" 孝生對曰: "臣在鴻山, 洪允成使伴人尹生招之, 謂臣曰: ‘鴻山人陰嗾尹氏者誰也? 汝當列名而來。’ 臣不得已錄數人以示之, 允成以本人等, 謀害大臣起草, 令臣書之以告, 臣初不與謀。" 上謂允成曰: "卿宜自辨。" 允成曰: "臣常在京, 豈知鴻山有某某人耶? 且尹生者, 其時持鷹以逃, 臣實不知。" 孝生再言: "尹生其時不逃, 允成使此人招臣, 臣不得已從之。" 上命出外鞫之。 執義李克墩等, 又請罪允成, 傳曰: "誣告事, 皆其群下所爲, 非允成所知, 不可以此小節, 加罪功臣。 後勿復言。" 卽傳旨義禁府曰: "石乙山凌遲處死, 妻子徙江原道, 尹同叱三、貴賢、同叱三皆斬, 白奇、小南各杖一百, 李孝生杖一百流三千里, 全家徙江原道, 屬官奴。 金之慶收告身, 李卜進、崔仲山等追捕之, 崔倫囚京獄。" 又傳旨禮曹曰: "鴻山人羅季文妻尹氏, 不畏威勢, 能復夫讎, 節義可嘉。 官給米十石, 特復其家。 石乙山憑藉允成威勢, 武於鄕曲, 莫敢誰何。 打殺羅季文, 其妻尹氏訴於鴻山縣監崔倫, 倫於允成同里閈, 依允成得宰鴻山, 不肯聽理。 又訴於監司金之慶, 之慶初聞驚駭, 囚其事干人, 終亦依阿允成, 托以經赦放之, 至是皆服, 罪之有差。"

○己丑/御丕顯閤, 召高靈君
              申叔舟、上黨君
              韓明澮、左贊成金國光、中樞府同知事洪應、漢城府左尹金吉通, 會思政殿月廊, 鞫强盜右衛率李永蕤奴亡達與金勿、金命山、許於里同等爲黨, 强盜於崔乙松家後, 自首捕同黨等。 命依本月二十七日傳旨, 永許爲良。

○庚寅朔/御丕顯閤, 召高靈君
              申叔舟、綾城君
              具致寬、左議政朴元亨, 論近日所捕盜賊推鞫事。 上曰: "李永蕤奴亡達者, 捕告同黨而得免賤, 此正以蠻夷攻蠻夷也。 此後此奴, 必不得志於賊類, 實此奴之不幸也。" 致寬曰: "賜牌內稱: ‘捕告同黨强盜某某而受賞。’ 此當傳之子孫, 永未免强盜之號也。" 上曰: "然。 此奴姑喜免賤受賞, 豈計其他哉?" 叔舟曰: "近日捕賊方急, 而攘竊尤甚。" 上曰: "此無他, 搜捕失道耳。 自今出牓之後, 爭相捕告, 雖不勞搜捕, 而盜自止矣。" 元亨曰: "盜賊但當治其大綱耳, 細瑣之盜, 豈能一一治之?" 上聞大明使姜玉妹夫金得、朴今生等, 私錄使臣父母喪葬所需及致賻人姓名, 待玉來欲因緣啓請, 以要恩幸, 謂叔舟等曰: "金得等憑藉姜玉, 欲樹私恩, 不啓於予, 而欲告姜玉, 姜玉雖在, 猶可治罪, 況旣去之後乎? 卿等宜招金得等, 諭以此意。"

○辛亥/遣都承旨瑊, 請姜玉等, 迎入勤政殿, 玉等請殿下南向坐, 上曰: "前日思政殿, 大人以爲私邸, 再三强之, 不得已從之, 已失禮焉。 此則正殿, 衆目所視, 未敢依命。 況隨大人來者, 皆是朝廷之人, 無乃以大人爲失禮乎?" 玉等曰: "此則殿下朝殿, 我等奴僕, 何敢坐而受禮? 請移思政殿。" 從之。 上行酒時, 令仁山君
              洪允成奉爵, 誤以酒濺輔衣, 輔目視之。 上行酒訖, 召允成, 酌以大器罰之, 玉等亦起來滿酌勸之。 上使高靈君
              申叔舟, 語玉等曰: "進獻之物, 今方預備, 但土豹則大人云: ‘不必進獻。’ 故委去人, 已招還。" 玉等曰: "我無此言, 然今當夏熱草深, 恐捕之甚難, 旣招還則勿捕可也。" 上曰: "此必承旨誤傳也。 雖建州强虜, 尙能獵殺之如獐鹿然, 況此土豹乎? 草木雖深, 捕之何難?" 又曰: "狗兒則已多來, 先擇進獻後, 兩大人任意取之。" 玉等大喜。 上曰: "海靑已有勑旨停進, 未曾捕捉,且今夏月, 捉之不得, 來冬當捕之待命。" 輔曰: "凡干鳥獸之物, 竝令勿進, 已有聖旨。 雖有之, 不可齎進。" 上又曰: "松菌之外, 亦有菌焉, 然有毒氣, 不可獻之, 故但備松菌。" 玉等曰: "殿下之命甚好。" 宴罷, 玉等還館, 遣都承旨權瑊, 問安于玉等, 玉醉臥, 瑊就輔問安。 輔密語曰: "上使來時, 啓皇帝曰: ‘海靑、土豹等物, 我國所産, 當齎來以獻。’ 初非帝命也。 前日獻白雉, 國家至誠也, 而前降勑書, 辭甚嚴切, 今不可又進珍禽奇獸也。 若又進, 則中國恐賤我國也。" 瑊更就玉問安, 玉欲使僧信恩還俗, 以奉祖父之祀, 請啓殿下, 給弊廬二三間。

○甲子/上與中宮, 幸慕華館。 世子與孝寧大君
              (補)
                  〔&#x25677;〕
                
              等諸宗親, 及蓬原君
              鄭昌孫、高靈君
              申叔舟、上黨君
              韓明澮、綾城君
              具致寬、中樞府領事沈澮、寧城君
              崔恒、仁山君
              洪允成、領議政曺錫文、上洛君
              金礩、右議政康純、左贊成金國光、中樞府知事尹士昕、僉知事金守溫、兵曹判書朴仲善、上護軍丘從直、工曹判書南怡、巴山君
              趙得琳、永嘉君
              權擎、工曹參判鄭自英、大護軍李珠ㆍ黃生、上護軍馬賢孫、中樞府僉知事李雲露、襄陽君
              林自蕃、承旨等隨駕。 御慕華館大門設酌, 令射宗及諸將、兼司僕等射侯, 較其中數, 新宗君
              孝伯居一, 賜兒馬一匹。 又令或弄槍, 或騎射, 或射羽箭, 或甲乙槍以觀之, 又擇壯勇隊, 使之角走。 賜能走者四人, 正布各一匹。 有一女, 抱一兒携三子, 進御前訴曰: "女是長興庫婢, 夫爲樂工, 皆有役事。 長子年纔十五, 已役於本庫, 次子年今十二, 庫吏又將役之, 家貧役繁, 無以養育。 且庫吏誣以女子及長子, 逋欠官物, 徵債甚急, 不勝苦楚。" 傳曰: "予將除汝役事。" 晡時還宮。

○庚午/夜四鼓, 動駕, 至洪福山射場。 百官扈從, 只命史官勿從。 遣高靈君
              申叔舟, 語姜玉等曰: "今在山雨漸甚, 然已布圍奉待, 但慮兩大人冒雨勞苦。" 玉曰: "眞龍天子擧動, 必有風雨, 奴輩敢憚冒雨? 當卽進去。" 輔曰: "曾聞殿下擧動, 無風則雨, 今日之雨, 亦爲殿下。" 上先登洪福山東峰, 以待玉等至, 坐交床行茶禮。 問曰: "金剛山何如?" 玉等答曰: "崖峯險巇, 幸賴藤蔓攀緣而上, 拜佛聞法, 淨無塵事, 唯有一片善心而已。" 上命設酌, 獲鹿者絡繹而至, 命割鮮, 酒數行。 輔見獐、鹿四走, 佩弓矢徒步走下山。 京畿觀察使權孟憘啓曰: "輔所乘馬性惡, 恐或蹉跌。" 上送馬, 又命叔舟、尹子雲, 持酒與鹿隨之。 輔或步走, 或乘馬馳逐, 玉言於上曰: "吾二人, 同承帝命, 副使脫有蹉跌, 則恐非美事, 請殿下召還。" 上曰: "使臣所爲, 非予所沮, 請大人止之。" 答曰: "吾亦不能禁也。" 又曰: "吾族屬皆拜職, 但姪子爲僧, 願殿下恤之。" 上曰: "凡人爲僧, 則已爲佛弟子, 雖君父不可奪其志。 若自還俗, 則可除職。" 玉曰: "姪僧其父早歿母適他, 無所聊賴, 乃爲僧耳, 初非本心也。 且吾兄弟二人, 我則寺人, 弟乃早歿, 姪不長髮, 則與死者無異。" 上曰: "然則予當除職。" 玉望見布圍, 嘆曰: "如此盛夏, 草木茂密, 打圍最難, 而驅下無斷續, 如一條路也。" 輔射獲一雉而還, 灸而獻之, 因行酒乃罷。 駕還御晝停幄殿, 設宴, 日暮還宮。 遣都承旨權瑊于大平館問安。 是日獲禽多, 命兵曹佐郞金良琬, 齎鹿二十、獐二、兒鹿十七, 分贈玉等, 玉等悅, 卽令作脯。

○御思政殿, 領議政曺錫文、高靈君
              申叔舟、上黨君
              韓明澮、右議政康純、戶曹判書盧思愼、左贊成金國光、東原君
              咸禹治及承旨兵曹參知柳子光、司憲執義李克墩入侍。 傳旨曰: "雇工者非奴婢, 而貧窮寄活之人也。 實則良民, 法當錄於軍役者也。 昔者唐宗, 斂民丁十八以上, 盡着於軍之意也。 予特憐作保於所寄之戶, 但着名而無所勞役, 無事則遂其願, 有事則用其力, 豈非軍國制兵之大法歟? 不然則避役之徒, 皆萃於權家, 甘心作奴, 賦役不均, 弱丁莫支, 兵力虛踈矣。 議者徒聞軍籍之吏, 不能致詳, 或起怨咨, 而遽以新法爲讟, 假曰: ‘皆爲僧而見黜本戶, 僧無所容, 黜實自損。’ 假曰: ‘准丁計田未可, 而國家本來之法。’ 假曰: ‘名存實無, 非法然也。’ 自兵曹、監司、節度使, 無一用心者, 苟焉度日, 不使予成軍國之大政耳。 衣食於君, 共理天民, 安國保社之志何在? 予將大懲不用心者, 其各更勵, 急速通諭。" 遂下旨于都摠府。 都摠府奉旨通諭曰: "軍政, 國家重事, 昇平日久, 軍籍不明, 生齒日繁, 而軍額日耗, 特遣大臣, 覈實改籍。 尙慮官吏昧於法意, 或致紛擾, 親定事目, 一一指授, 奉行之吏, 未悉其志。 使守令, 初不知法之文字, 使軍民, 不聞法之旨趣, 到處軒張, 憑官展威, 醉則輒罰左右, 困則累日廢公, 自以爲得, 贏糧者空還。 以一事言之, 則正軍與奉足, 才不才顚倒者有之, 如是不副事目條件, 不可勝記。 有違人臣奉行之義, 兵曹、節度使, 下及守令, 自今以後, 如有不用心, 常常檢擧, 隨弊隨改者, 以制書有違律論, 其中罪大者, 以軍法施行。"

○庚午/幸慕華館, 餞姜玉、金輔。 玉等請殿下南向坐, 上辭之, 玉等再拜扣頭, 上答拜, 遂東西對坐。 令館伴朴元亨語玉等曰: "暑月多日受苦, 支待諸事, 恨不如意。 且諸族親, 予欲授高爵, 恐駭見聞未敢, 徐當陞授, 後必知之。 但念今日相別, 實增悽悲。" 輔曰: "我族親除職事, 有何打緊? 願爲勿慮。" 玉曰: "殿下之恩, 如天罔極, 今日分離, 豈不愴然?" 上以單杯行酒曰: "體猶不平, 不可以飮, 故未完杯, 世子行酒。" 玉等欲行回杯, 上曰: "今日分岐, 何迫促乃爾? 雖不飮, 請姑留成禮。" 玉等曰: "我等行路之人, 且恐殿下久坐勞神。" 上使高靈君
              申叔舟, 語玉等曰: "本國宰相赴京之日, 亦飮餞泥醉, 不知碧蹄之路, 況大人非本國宰相比也。 只如此奉別, 恐涉薄送。" 玉等曰: "我等奴僕, 更無孝順, 禮當從命。" 遂還坐。 上使月山君
              婷、者乙山
              
                【今上諱】
              見玉等, 永順君
              溥、龜城君
              浚以次行酒。 命以織毛、勒鞦、蓑衣、弓箭、家弓、箭帽、油紙席各二部, 毛鞭二柄, 分贈之, 玉等感受。 上手執大刀二把, 分贈玉等曰: "東八站路, 如遇野人, 將此斬之。" 玉等曰: "惟命。" 上又命館伴尹子雲, 以小膳賜頭目等。 玉等回杯臨別, 上語玉等曰: "征建州之事, 旣有帝命, 實我臣職當爲, 帝特厚賞, 倍深惶恐。 須將此意, 轉達朝廷。" 玉等答曰: "征建州, 實是皇帝洪福, 殿下忠誠所致。 緣此慶事, 我等得到本國, 深蒙殿下之恩, 不然何以得來? 且彼建州之賊, 乍朝乍叛, 皇帝深欲勦絶, 殿下若能滅之無遺育, 則皇帝尤喜。" 上答曰: "擅伐誠所不敢, 但彼來犯我, 禦之而已。 若夫殲滅, 固難必也。 然自今已有自滅之漸。" 玉等曰: "他日朝廷, 若擧兵擊西, 則彼必向東, 及其時而擊走之, 則彼當殲滅矣。" 上曰: "雖有擊西之擧, 彼何敢奔我乎?" 玉等再拜辭別, 上曰: "言無盡意無窮。" 玉等但叩頭泣而出。 玉等就世子前再拜, 又就宗親及議政府、六曹班行, 各行再拜。 
                (○)
              至三品以下, 行揖而去。 至洪濟院, 分禮賓設宴, 玉等曰: "傷別之至, 不敢更飮。" 因悲泣不就坐而去。

○上分遣宣傳官于宗宰家, 摘發奔競。 遂獲咸吉道觀察使朴徐昌所送人金美於高靈君
              申叔舟家, 慶尙道觀察使金謙光所率尙州京邸人周山於右議政金礩家, 永柔官奴內隱達於龜城君
              浚家, 良人金山於朴仲善家, 女人小非於成任家以啓。 傳曰: "不禁奔競, 責在憲府。" 命囚司憲府持平崔敬止于義禁府。 叔舟詣闕謝曰: "朴徐昌寄書問慰, 竝送豹皮一張, 臣郤之, 其人未及去而被執。" 上謂叔舟曰: "卿何嫌乎? 但徐昌之過也。" 又謂臺諫曰: "梓宮在殯, 不可議時事, 然兵戎國之大事, 不可不嚴。 近小大朝官, 戒之莫信, 罪之莫懲, 予甚非之。 臺諫等以爲無事而不言耶? 若有可言, 則毋或諱之。"

○昏, 兵曹參知柳子光, 詣承政院, 告入直承旨李克增、韓繼純曰: "臣有急啓事。" 克增等與子光, 進閤門外, 令承傳宦官安仲敬以啓。 上召見子光, 子光啓曰: "曩臣入直內兵曹, 南怡亦以兼司僕將入直, 怡乘昏來語臣曰: ‘世祖待吾輩, 無異於子, 今國有大喪, 人心危疑, 恐姦臣作亂, 則吾輩浪死。 當與汝盡忠, 以報世祖之恩。’ 臣答曰: ‘有何姦人爲亂?’ 怡曰: ‘金國光專政貪婪, 如此輩誅之可也。 且盧思愼甚不肖者也, 汝亦知之乎?’ 臣答曰: ‘何爲發此言?’ 今夕怡馳到臣家, 言: ‘慧星至今不滅, 汝亦見之乎?’ 臣曰: ‘不見。’ 怡曰: ‘今在天河中, 光芒俱白, 不可易見。’ 臣取《綱目》, 披示慧星見處, 註曰: ‘光芒白, 將軍逆, 二歲兵大亂。’ 怡嘆曰: ‘此亦必有應矣。’ 良久, 又曰: ‘吾欲擧事, 今主上使宣傳官, 伺察宰相家奔競者甚嚴, 宰相必厭之矣。 然於壽康宮則虛疎, 不可擧事, 必景福宮然後可也。’ 臣曰: ‘如此大事, 吾輩何能獨爲? 汝又與何人謀? 且上必久御昌德宮。’ 怡曰: ‘吾將使移景福宮。’ 臣曰: ‘何以爲之?’ 怡曰: ‘此不難。’ 仍曰: ‘此等語, 吾獨與汝言之, 汝雖告, 吾諱之, 汝必死, 吾雖告, 汝諱之, 吾必死。 此等語, 三人會則不可言也。 且世祖盡刷民丁爲兵, 民怨至深, 機不可失。 吾豪傑之士也。’ 臣欲饋酒, 辭以已醉, 不飮而去。" 上曰: "然則何以處之?" 子光對曰: "乘夜往捕, 恐或亡匿, 待天明, 令一人齎命牌召之, 則可致矣。" 上曰: "然。" 尋命曰: "何必待明?" 卽命召克增、繼純, 命繼純與入直司僕將居平君
              復, 率軍士往捕之, 又命宦官申雲偕往。 仍召入直都摠管盧思愼ㆍ康袞、兵曹參判愼承善等入侍, 命都摠府, 令軍士環甲守闕門, 以宣傳標信, 授宣傳官, 令入直衛將, 整戎器分守各所。 又令兵曹分軍士, 守都城門及城上。 命召密城君
              琛、河東君
              鄭麟趾等諸宗宰, 又令仲敬, 召德源君
              曙、永順君
              溥、右參贊尹弼商入侍。 溥啓曰: "退隔七八日間, 南怡到臣入直處, 問臣曰: ‘宗親入直, 依舊例乎?’ 臣答曰: ‘上命吾與龜城君、河城君, 卒哭前更日直宿。’ 怡曰: ‘晝則何如?’ 答曰: ‘晝則常直, 有故則出。’ 怡若有所言, 囁嚅而去。" 上曰: "必覘候也。" 繼純、復、雲, 率兼司僕朴之蕃、柳&#x251D3;、曺漢臣及衛士百餘人, 到怡家圍之, 使人持命牌, 召之甚急。 怡疑事覺, 紿以不在, 俄而怡佩劎執弓矢, 踰墻而出。 軍士捽其髮, 怡將拔劎, 軍士共縛之, 竝執妾妓卓文兒以來。 三更, 上御壽康宮後苑別殿, 召密城君
              琛、永順君
              溥、領議政浚、河城君
              鄭顯祖、河東君
              鄭麟趾、蓬原君
              鄭昌孫、高靈君、申叔舟、上黨君
              韓明澮、中樞府領事沈澮、左議政朴元亨、昌靈君
              曺錫文、左參贊金國光、兵曹判書朴仲善、右參贊尹弼商、巴山君
              趙得琳, 及思愼、袞、承善、復, 承旨、注書、兼司僕、宣傳官等入侍。 上問怡曰: "汝近日見何人, 語何事乎?" 怡對曰: "臣見辛井保, 論北方之事, 他無所言。" 又問: "汝見文致彬幾日乎?" 對曰: "見致彬有日。 臣欲陳時弊草疏, 令致彬斤正而已, 他無所言。" 又問: "昨今日中, 汝見何人乎?" 怡若不記, 茫然良久曰: "今日往李之楨家, 相與圍碁, 因言: ‘北方有事, 則國家必以我爲將, 誰可任部將者?’ 之楨曰: ‘閔叙、金堅壽、張孝孫, 皆有兼人之勇, 然孝孫在外, 堅壽已顯用, 又在外, 唯叙可也。’ 臣遂往叙家, 相與言去年居山之戰, 又言北方聲息, 敍亦論防戍之要, 因言星變事, 臣答曰: ‘星變如此, 則人物流離, 其無憂乎?’ 仍飮酒辭出。 又往柳子光家論話, 旁有書床, 取《綱目》, 覽彗星見一節, 他無所論。" 命諸宰相鞫之, 不輸情。 上命子光與怡面質, 子光呼怡, 具道怡所言。 怡始知子光來啓而驚, 以頭擊地曰: "子光素不快於臣, 故誣臣。 臣忠義之士, 平生以岳飛自許, 安有是事?" 叙適以巡將, 承召而來, 上問叙, 對曰: "怡到臣家, 語前年居山之戰, 又言北方聲息, 臣亦論北方長城之利曰: ‘皇甫仁築城當時, 以爲非, 然至今賴之。 古人有植楡柳於西山, 以防胡者, 今亦植楡柳於未築城之處, 以防野人之衝突可也。’ 怡亦陳其利害, 因言: ‘天變如此, 姦臣必起, 吾慮其必先受誅戮也。’ 臣聞之驚曰: ‘姦臣誰歟?’ 怡曰: ‘上黨君
              韓明澮。’ 臣曰: ‘何不早啓?’ 怡曰: ‘欲詳聞所爲而啓。’ 因曰: ‘此言若三人會則不可發也。’ 因飮酒醉去, 臣欲卽馳啓, 未得詳聞, 又以巡將行巡時迫, 計之未熟, 未及啓。" 下問怡, 對曰: "臣果與叙言之。 明澮嘗到臣家, 言立嫡之事, 臣知其謀亂。" 明澮避位啓曰: "臣未嘗往怡家與怡言, 請對辨。" 上曰: "此皆怡詐飾之言, 不足辨也。 卿其就坐。" 問致彬, 對曰: "向者怡以疏草, 授臣令斤正, 草今在臣家, 他無所聞。" 問之楨, 之楨對不直, 杖三十餘下, 但云: "怡言: ‘若伐兀良哈, 而以我爲將, 則誰可任衛將者?’ 臣歷言閔叙、張孝孫曰: ‘叙乃可矣。’" 問卓文兒, 對曰: "怡言近有北方聲息, 令人修甲, 又有朴自河ㆍ自田兄弟, 來治弓矢, 怡常犯夜出入, 問之則叱而不言。 嘗有康政丞至家, 怡於外廳, 相對飮酒, 又宣傳官李繼命, 率校尉五六人, 到家而去, 怡告其母曰: ‘鄭僉知崇魯, 見繼命驚惶走出。’" 又問之楨: "汝自少交南怡, 怡之所爲, 汝非不知。" 對曰: "怡以兼司僕將入番, 臣往見之, 怡讀《高麗史》, 因語曰: ‘我欲上疏, 陳佛法兵衛等事。’ 聞此言而已。 且怡嘗學《兵要》於臣, 怡之所謀, 臣實不知。" 又杖三十餘下不服, 問怡孽叔南愈, 對曰: "日者, 臣往怡家, 有金昌孫、李仲淳者先到, 相與碁奕, 射小的, 餘無聞。" 杖二十下不服。 又問怡曰: "南愈言汝射的奕碁, 汝何卒哭前射的奕碁乎?" 對曰: "臣武人也, 恐弓力將損, 與金昌孫、朴自河、李仲淳輩共射, 又與趙穎達、姜利敬射。" 上曰: "世祖之靈, 昭昭在殯殿, 汝言之以實。" 遂問移御景福宮等語何謂也。 對曰: "小臣安能使主上, 移御景福宮乎?" 命杖之, 猶不服。 明澮啓曰: "先鞫怡家奴僕, 以問常時往來之人。" 命卽拿致奴婢五六名, 一一問之, 婢莫加對曰: "近日有稱政丞者來。" 明澮問曰: "今之政丞多矣, 汝所見者誰耶?" 莫加曰: "姓名則不知, 面黑髯多之人也。" 時, 康純在坐, 避席曰: "臣欲買姜太監之家, 歷入怡家。"

○上御昌德宮
              崇文堂。 密城君
              琛、永順君
              溥、領議政浚、河城君
              鄭顯祖、高靈君
              申叔舟、上黨君
              韓明澮、中樞府領事沈澮、左議政朴元亨、昌寧君
              曺錫文等, 及都摠管、承旨、臺諫、史官等入侍。 令校尉, 拿致南怡于庭, 命都摠管洪應、都承旨權瑊問之。 怡對曰: "臣自少業弓馬, 儻邊境有事, 則先自建功, 以輔國家, 臣之志也。 臣本忠義之士。" 上曰: "汝稱忠義之士, 何成服前食肉乎?" 對曰: "得病故食之。" 上令問反逆之由, 怡對不以實, 乃杖之, 怡大言曰: "願姑徐徐。 臣所謀之事, 言之則長。 願賜一杯酒, 且緩繫索, 一一陳之。" 命賜酒緩索, 怡曰: "臣果欲謀反。 與柳子光相語之言皆是。 顧康純曰: "彼乃臣之黨也。 去九月, 世祖升遐之後, 適有星變, 純與密城君入直都摠府, 臣往見之, 俄而密城君入內, 純執臣手語之曰: ‘方今幼主嗣位, 星變如是, 姦臣必乘時作亂。 若然則吾等受世祖之恩, 以將軍爲名, 必先受禍, 將若之何?’ 臣應之曰: ‘弱者先手可乎?’ 純然之。 他日與純, 同日入直, 純到臣直所, 相與閱《高麗史》, 因論: ‘康肇弑其君誦立詢, 其時非之, 後世以爲善。 以今觀之, 勢異事同。’ 臣曰: ‘計今已定矣。 將君我者誰也?’ 仍擧永順君, 純云: ‘永順、龜城, 則一身而已, 其嗣微少。 吾嘗與寶城君, 語國家之事, 寶城莫不嘆息, 其子春陽君, 三到吾家而去, 此亦不無心者也。 吾等之計, 莫如此也。 其後吾輩功成退休, 則人誰曰不可?’ 他日純更語云: ‘上嘗引見諸宰相, 問山陵吉凶, 吾聞天語丁寧, 眞明哲之主也。 有何奸臣, 孽牙其間? 吾輩當勿貳心, 勉輔而已。’ 又前日上幸豐壤, 相山陵基地, 與宗宰論吉凶時, 純目臣曰: ‘我曾不言乎? 汝亦聞天語乎?’" 若將又言者, 見柳子光在後, 竟不復言。 問純, 純諱之, 杖之, 純曰: "臣自幼不受杖, 豈可忍焉? 當如怡言。" 命取招, 純援筆不卽著名, 顧罵怡曰: "吾豈與汝謀哉?" 怡曰: "令公以爲不言乎? 與我同死可也。 且令公旣爲政丞, 年又老矣, 死亦無悔; 如我則年纔二十六, 誠可惜也。" 嘆曰: "英雄之才, 用之不善。" 純卽服招, 又問黨與, 純曰: "無。" 命杖訊之, 純曰: "臣安能忍杖? 若盡擧左右之臣, 以爲吾黨, 亦以爲信乎?" 問怡以純黨與, 對曰: "臣亦不知也。 但純嘗曰: ‘洪允成氣闊, 可與議事者。’ 欲言之而不言。 純又言: ‘本鄕保寧軍士, 當番在京者百餘人, 若臨時語之, 則必從矣。’" 又問怡作亂施爲, 對曰: "昌德、壽康兩宮淺露, 擧事時, 外人易知, 赴山陵時, 令人火兩宮, 待上還御景福宮, 十二月間, 臣與純約一時入直, 臣率入直兼司僕, 純率入直軍士擧事。" 又問黨與, 怡歷擧閔叙、卞永壽、卞自義、文孝良、高福老、吳致權、朴自河、曺敬治等數之, 欲與謀而未及說者二十(余)
                〔餘〕
              人。 命拿敬治, 拷訊三十餘下, 不服。 更問怡, 怡曰: "臣若言之, 而敬治但曰: ‘彼言是。’ 則似未可信, 敬治自言, 而與臣同, 然後可信矣。" 更杖敬治, 其所言果與怡言同。 怡曰: "主上聖明, 臣寡福至此。 且臣與康純, 皆一等功臣也, 願流遠方, 不爾則賜死。" 上曰: "汝不知如是而謀反耶?" 卽命會百官, 轘純、怡、敬治、永壽、自義、孝良、福老、致權、自河于市, 梟首七日。 是日, 拿寶城君
              㝓及子春陽君
              徠以來。 上問㝓、徠, 㝓對曰: "頃者, 康純以奴婢文書事, 到臣家, 臣饋酒, 純袖所飮自磁杯而去, 臣意其愛酒器, 又送白磁大鍾于其家, 而無所謀議。 臣則未嘗往其家。" 徠曰: "臣於上王升遐前, 一度往訪而已。" 命饋酒放之。 下敎曰:

○戊午/御崇文堂, 召密城君
              琛、永順君
              溥、河城君
              鄭顯祖、高靈君
              申叔舟、上黨君
              韓明澮、綾城君
              具致寬、靑松君
              沈澮、左議政朴元亨、昌寧君
              曺錫文、仁山君
              洪允成、淸川君
              韓伯倫、陽川君
              許琮、蘂城君
              魚有沼、兵曹判書朴仲善、東原君
              咸禹治、知事洪應、參判愼承善、巴山君
              趙得琳、開城府尹鄭文炯、同知事高台弼、承旨等, 令叔舟, 按問壯勇隊等八十餘人, 只誅小斤知, 李山充、甫里極邊官奴, 餘皆放之。 問閔發、洪元老, 發以同囚人邊寬爲證。 卽問寬, 對曰: "臣今日詣闕時, 有一押囚軍士, 語臣曰: ‘敬之云: 「發及元老相語事, 寬若與我言同則可, 否則必得重罪。’" 上問發等所密言者何事, 對曰: "臣實不知。 但前二日, 敬之遽呼臣曰: ‘發及元老有密語, 汝亦聞之。 他日有問, 勿以不知爲辭。 今日所云意在此耳。’" 自餘所對與發同。 上知其誣, 謂發曰: "予欲復爾職, 法當緣坐, 但令配外, 汝往待命。" 發扣頭謝感泣。 命收發告身, 流于忠州。 謂元老曰: "汝弟之故繫獄, 待汝弟來鞫問, 然後處之。" 寬儒生, 年十五初執刃, 與其友元利貞戲, 利貞誤觸刃死。 寬以此被囚至是, 爲發證辨之甚詳, 上憐之, 且已會赦乃免。

○卒僉知事趙武英, 合執父母(贓)
                〔臧〕
              獲, 不與同産均分, 相訟不決者有年。 是日, 令諸宰議之。 高靈君
              申叔舟等議曰: "武英所得徧重, 除公主別給奴婢, 及出居時稱給奴婢外, 均分同産。" 上可其議。